આંખમાં સતત આંસુ હોવા છતાં લાખો લોકોની માનીતી હોય એવી આ કદાચ એકમાત્ર અભિનેત્રી. જીવનભર બાળકને ઝંખતી રહેલી મીનાની કૂખ સદાય ઉજ્જડ રહી. મીનાને છેલ્લી ઘડી સુધી પોતાના સંતાનની ઝંખના રહી. પરંતુ જ્યાં દાંપત્ય જીવનમાં સંવાદ કે સ્નેહ ન હોય ત્યાં પ્રેમના પુરાવા જેવું સંતાન જન્મે કેવી રીતે? હા, મીના-કમાલનું એક માનસ સંતાન આપણને મળ્યું ખરું, કે. આસિફની મુગલે આઝમને ભૂલાવી દે એવી ફિલ્મ બનાવવાની અબળખા સેવતા કમાલ અમરોહીએ મીનાના સહકારથી સત્તર સત્તર વરસના નિર્માણ પછી ફિલ્મ ‘પાકિઝા’ આપી. પરંતુ એ ફિલ્મની સફળતા જોવા મીના હયાત નહોતી. મુંબઈના વાલકેશ્વર વિસ્તારમાં સેંટ એલિઝાબેથ નર્સિંગ હોમમાં મીનાએ માત્ર ૩૯ વર્ષની વયે દમ તોડ્યો ત્યારે એ પોતાનાં ફિલ્મી પાત્રોની જેમ એકલી, અટૂલી હતી.